PATVIRTINTA

Rokiškio rajono savivaldybės tarybos

2018 m. gegužės 25 d. sprendimu Nr. TS-

ROKIŠKIO R. KRIAUNŲ PAGRINDINĖS MOKYKLOS REORGANIZAVIMO, PRIJUNGIANT JĄ PRIE ROKIŠKIO SENAMIESČIO PROGIMNAZIJOS,

SĄLYGŲ APRAŠAS

**I SKYRIUS**

**BENDROSIOS NUOSTATOS**

1. Rokiškio r. Kriaunų pagrindinės mokyklos reorganizavimo, prijungiant ją prie Rokiškio Senamiesčio progimnazijos, sąlygų aprašas (toliau – Aprašas) reglamentuoja Rokiškio r. Kriaunų pagrindinės mokyklos reorganizavimą, prijungiant ją prie Rokiškio Senamiesčio progimnazijos.

2. Aprašas parengtas vadovaujantis Lietuvos Respublikos vietos savivaldos įstatymo 16 straipsnio 2 dalies 21 punktu, Lietuvos Respublikos civilinio kodekso 2.96 straipsniu, 2.97 straipsnio 3 dalimi, 2.99 straipsnio 1 ir 2 dalimis, 2.101 ir 2.103 straipsniais, Lietuvos Respublikos biudžetinių įstaigų įstatymo 4 straipsnio 2 dalimi, 3 dalies 4, 7 punktais, 4 dalimi, 14 straipsniu, Lietuvos Respublikos švietimo įstatymo 44 straipsniu, Mokyklų, vykdančių formaliojo švietimo programas, tinklo kūrimo taisyklėmis, patvirtintomis Lietuvos Respublikos Vyriausybės 2011 m. birželio 29 d. nutarimu Nr. 768, Rokiškio rajono savivaldybės bendrojo ugdymo mokyklų tinklo pertvarkos 2016– 2020 metų bendruoju planu, patvirtintu Rokiškio rajono savivaldybės tarybos 2016 m. balandžio 29 d. sprendimu Nr. TS-108 bei Rokiškio rajono savivaldybės tarybos 2018 m. kovo 23 d. sprendimu Nr. TS-70 „Dėl sutikimo reorganizuoti Rokiškio r. Kriaunų pagrindinę mokyklą“.

**II SKYRIUS**

**REORGANIZAVIME DALYVAUJANČIOS ĮSTAIGOS**

3. Reorganizuojamas juridinis asmuo:

3.1. pavadinimas – Rokiškio r. Kriaunų pagrindinė mokykla;

3.2. teisinė forma – biudžetinė įstaiga;

3.3. buveinė – Sartų g. 19, Kriaunų k., LT-42254 Rokiškio r.;

3.4. kodas – 190250321;

3.5. registras, kuriame kaupiami ir saugomi duomenys apie juridinį asmenį – Valstybės įmonė Registrų centras (Juridinių asmenų registras).

4. Reorganizavime dalyvaujantis juridinis asmuo:

4.1. pavadinimas – Rokiškio Senamiesčio progimnazija;

4.2. teisinė forma – biudžetinė įstaiga;

4.3. buveinė – J. Biliūno g. 2, LT-42105 Rokiškis;

4.4. kodas – 190248822;

4.5. registras, kuriame kaupiami ir saugomi duomenys apie juridinį asmenį – Valstybės įmonė Registrų centras (Juridinių asmenų registras).

**III SKYRIUS**

**REORGANIZAVIMO BŪDAS, PASIBAIGIANTI BIUDŽETINĖ ĮSTAIGA IR PO REORGANIZAVIMO VEIKSIANTI BIUDŽETINĖ ĮSTAIGA, REORGANIZAVIMO TIKSLAS IR PO REORGANIZAVIMO VEIKSIANČIOS ĮSTAIGOS TEISES IR PAREIGAS ĮGYVENDINANTI INSTITUCIJA**

5. Reorganizavimo būdas – prijungimas: Rokiškio r. Kriaunų pagrindinė mokykla prijungiama prie Rokiškio Senamiesčio progimnazijos.

6. Pasibaigiantis juridinis asmuo – Rokiškio r. Kriaunų pagrindinė mokykla. Rokiškio r. Kriaunų pagrindinė mokykla baigia veiklą kaip juridinis asmuo nuo jos išregistravimo iš Juridinių asmenų registro dienos, bet ne vėliau kaip iki 2018 m. rugpjūčio 30 d.

7. Veiklą po reorganizavimo tęsiantis juridinis asmuo – Rokiškio Senamiesčio progimnazija.

Po reorganizavimo Rokiškio r. Kriaunų pagrindinė mokykla tampa Rokiškio Senamiesčio progimnazijos struktūriniu padaliniu – Kriaunų ikimokyklinio ir pradinio ugdymo skyriumi, vykdančiu ikimokyklinio, priešmokyklinio ir pradinio ugdymo programas.

8. Reorganizavimo tikslas – įgyvendinti Lietuvos Respublikos norminių dokumentų nuostatas, didinti švietimo įstaigų administravimo efektyvumą, užtikrinti efektyvesnį materialinių išteklių panaudojimą.

9. Po reorganizavimo veiksiančios Rokiškio Senamiesčio progimnazijos savininko teises ir pareigas įgyvendins Rokiškio rajono savivaldybės taryba.

IV **SKYRIUS**

**JURIDINIŲ ASMENŲ TEISĖS IR PAREIGOS REORGANIZAVIMO LAIKOTARPIU** 

10. Reorganizavimo pradžia – reorganizavimo sąlygų viešo paskelbimo diena.

11. Reorganizavimo pabaiga – 2018 m. rugpjūčio 30 d.

12. Reorganizuojant įstaigas, užtikrinamas jų veiklos tęstinumas, įsipareigojimų vykdymas, darbo santykių tęstinumas.

13. Reorganizavimas vykdomas, prievolės baigiamos vykdyti iš Rokiškio r. Kriaunų pagrindinės mokyklos bei Rokiškio Senamiesčio progimnazijos patvirtintų biudžetinių asignavimų.

14. Reorganizuojamos Rokiškio r. Kriaunų pagrindinės mokyklos direktorius:

14.1. pateikia Valstybinio socialinio draudimo fondo valdybos Panevėžio skyriui 2-SD pranešimą apie apdraustųjų valstybinio socialinio draudimo pabaigą, nurodydama apdraustuosius, kurių socialinis draudimas Rokiškio r. Kriaunų pagrindinėje mokykloje nutraukiamas ir bus tęsiamas Rokiškio Senamiesčio progimnazijos Kriaunų ikimokyklinio ir pradinio ugdymo skyriuje;

14.2. nutraukia sutartis su paslaugų teikėjais (išskyrus vandens, elektros tiekimo ir ryšių) iki 2018 m. liepos 30 d. ir atsiskaito iki rugpjūčio 15 d. Susidariusias mokėtinas sumas už 2018-07-30– 2018-08-30 laikotarpį perduoda Rokiškio Senamiesčio progimnazijai;

14.3. iki 2018 m. rugpjūčio 10 d. atlieka turto inventorizaciją 2018-07-30 duomenimis;

14.4. pasirašius turto ir dokumentų perdavimo-priėmimo aktus, bet ne vėliau kaip iki 2018 m. rugpjūčio 30 d., teisės aktų nustatyta tvarka sunaikina mokyklos antspaudą su Lietuvos Valstybės herbu ir išregistruoja Rokiškio r. Kriaunų pagrindinę mokyklą iš Juridinių asmenų registro.

15. Rokiškio Senamiesčio progimnazijos direktorius:

15.1. iki 2018 m. rugpjūčio 31 d. Valstybinio socialinio draudimo fondo valdybos Panevėžio skyriui pateikia 1-SD formos pranešimą, nurodydamas apdraustuosius, kurių socialinis draudimas tęsiamas Rokiškio Senamiesčio progimnazijoje;

15.2. iki 2018 m. rugpjūčio 31 d.:

15.2.1. įregistruoja patvirtintus nuostatus Juridinių asmenų registre;

15.2.2. patvirtina Rokiškio Senamiesčio progimnazijos Kriaunų ikimokyklinio ir pradinio ugdymo skyriaus darbuotojų pareigybių sąrašą, neviršiant savivaldybės tarybos nustatyto didžiausio leistino pareigybių skaičiaus, ir pareigybių aprašymus;

15.2.3. įformina darbo sutarčių pakeitimus su darbuotojais, sutikusiais tęsti darbo santykius Rokiškio Senamiesčio progimnazijos Kriaunų ikimokyklinio ir pradinio ugdymo skyriuje.

16. Reorganizavimo laikotarpiu priimti naujus darbuotojus, sudaryti darbo ar kitas sutartis galima tik gavus savivaldybės administracijos pritarimą.

17. Atsižvelgiant į Rokiškio Senamiesčio progimnazijos nuo 2018 m. rugpjūčio 31 d. perimtas Rokiškio r. Kriaunų pagrindinės mokyklos teises ir pareigas, darbuotojų ir mokinių skaičių, teisės aktų nustatyta tvarka tikslinama Rokiškio Senamiesčio progimnazijos 2018 m. biudžeto sąmata (atsakingas vykdytojas – Rokiškio rajono savivaldybės administracijos Finansų skyrius).

**V SKYRIUS**

**REORGANIZUOJAMO JURIDINIO ASMENS TURTAS**

18. Rokiškio r. Kriaunų pagrindinės mokyklos turto vertė (2018 m. sausio 1 d. duomenimis) pagal finansinės atskaitomybės dokumentus sudarė 216387 Eur, iš jų:

18.1. ilgalaikio turto balansinė vertė – 445116 Eur, likutinė vertė – 204886 Eur;

18.2. trumpalaikis materialusis turtas – 11146 Eur;

18.3. lėšos – 355 Eur;

18.4. ilgalaikis turtas pagal panaudą – 0,00 Eur;

18.5. trumpalaikis turtas pagal panaudą – 0,00 Eur;

18.6. saugoti priimtas turtas – 0,00 Eur;

18.7. biudžeto lėšų debitinis įsiskolinimas – 0,00 Eur;

18.8. biudžeto lėšų kreditinis įsiskolinimas – 0,00 Eur.

VI **SKYRIUS**

TURTO, DOKUMENTŲIR **PRIEVOLIŲ PERĖMIMAS**

19. Rokiškio Senamiesčio progimnazijai iki 2018 m. rugpjūčio 30 d. teisės aktų nustatyta tvarka perduodamas Rokiškio r. Kriaunų pagrindinės mokyklos:

19.1. nekilnojamas turtas Rokiškio rajono savivaldybės tarybos sprendimu valdyti, naudoti ir disponuoti juo patikėjimo teise (atsakingas vykdytojas – Rokiškio rajono savivaldybės administracijos Turto valdymo ir viešųjų pirkimų skyrius);

19.2. finansinis, ilgalaikis materialusis ir nematerialusis turtas, išskyrus nekilnojamąjį turtą,

19.3. atsargos ir trumpalaikis materialusis turtas, teisės ir prievolės;

19.4.veiklos dokumentai, darbuotojų ir ugdytinių asmens bylos, archyvas.

20. Dokumentų ir turto perdavimas įforminamas perdavimo-priėmimo aktais.

**VII SKYRIUS**

**BAIGIAMOSIOS NUOSTATOS**

21. Rokiškio r. Kriaunų pagrindinės mokyklos ir Rokiškio Senamiesčio progimnazijos direktoriai reorganizavimo metu privalo užtikrinti nepertraukiamą įstaigų nuostatuose numatytų veiklų vykdymą.

22. Reorganizuojama mokykla įpareigojama sudaryti tik tuos sandorius, kurie būtini įstaigos veiklai užtikrinti iki jos reorganizavimo pabaigos, o juos sudarant, informuoti kitas sandorių šalis apie įstaigos reorganizavimą.

**\_\_\_\_\_\_\_\_\_\_\_\_\_**

Rokiškio r. Kriaunų pagrindinės mokyklos direktorė Stasė Idienė

Rokiškio Senamiesčio progimnazijos direktorė Saulė Kazinavičienė